Springbokke se vlug vertraagDie Sprinbokke vier hul oorwinning teen Engeland tydens Saterdag se Wêreldbeker-eindstryd. (Foto: Verskaf). Springbok-ondersteuners sal effe langer moet wag om al hul Bokhelde Dinsdag by die OR Tambo-lughawe in Johannesburg op tuisbodem te verwelkom, aangesien een van die Springbokke se vlugte vertraag is. Die Springbok-groep reis in twee groepe uit Japan met afrigter Rassie Erasmus, kaptein Siya Kolisi en verskeie ander spelers wat na verwagting 16:30 sou land. Dié vlug van Japan via Sydney in Australia is egter weens tegniese redes vertraag en word nou omstreeks 19:00 verwag. Ondersteuners hoef egter nie te bekommerd te wees nie aangesien die eerste vlug met spelers soos Pieter-Steph du Toit, Duane Vermeulen, Cheslin Kolbe en Makazole Mapimpi na verwagting betyds sal land. Dié groep sal dan hul weg deur doeane vind na ’n mediakonferensie wat vir 17:30 geskeduleer is. Die tweede groep sal ongeveer 20:00 by die eerste groep aansluit, sodra hulle geland het. Al die spelers sal ook ŉ kort openbare verskyning op die lughawe maak. Gautrein het intussen aangekondig dat alle Springbok-ondersteuners in ’n Springbok-hemp sonder enige bagasie gratis met die Gautrein van enige Gautreinstasie na en vanaf die lughawe kan reis om hul Bokhelde in lewende lywe te sien. “Ná die Springbokke se ongelooflike oorwinning in die Wêreldbeker-rugbytoernooi, het Gautrein besluit om hierdie glorieryke prestasie te vier deur gratis ritte aan alle Springbok-ondersteuners te bied, sodat hulle die span kan verwelkom op die OR Tambo Internasionale Lughawe,” sê Jack van der Merwe, uitvoerende hoof van die Gautrein-bestuursagentskap. Dié gratis ritte is geldig van 13:30 tot 15:30 en 18:00 tot 20:00. Dit is nie duidelik of Gautrein dié tye gaan aanpas weens die skielike vlugvertraging nie.